DA Den Europæiske Unions Tidende CE 88/390

(2004/C 88 E/0396)

SKRIFTLIG FORESPØRGSEL P-2199/03

af Marco Pannella (NI) til Kommissionen

(27. juni 2003)

Om: Fængsling under umenneskelige og ydmygende forhold i de cubanske fængsler af 75 cubanske systemkritikere, der er blevet domfældet ved en summarisk proces i april, og i særdeleshed Martha Beatriz Roque Cabellos sag

— I april 2003 blev 75 systemkritikere, intellektuelle og uafhængige journalister domfældet efter en summarisk proces.

— Som Human Rights Watch udtalte, er »den eneste forbrydelse, disse fanger har begået, at gå ind for idéer, som er forbudt i Cuba«.

— I denne gruppe er der en kvinde, nemlig Martha Beatriz Roque Cabello, 58 år, direktør for Det Cubanske Institut for Uafhængige Økonomer »Manuel Sánchez Herrero«, forfatter, økonom og politisk aktivist.

— Martha Beatriz Roque Cabello blev idømt 27 års fængsel og tilbageholdt i Manto Negro-fængslet i højsikkerhedsafdelingen i en fængselscelle på 1,5 x 3 meter uden vindue, med et hul til den personlige nødtørft. Lyset er tændt hele tiden, og der er gnavere og kakerlakker, og drikkevandet er forurenet.

— Martha Beatriz Roque Cabello har alvorlige gigtproblemer, mavesår samt forhøjet blodtryk. Hele venstre del af hendes krop er lam, og hun har tabt over 14 kg siden april, fra hvilken dato hun ikke får tilstrækkelig lægehjælp eller den nødvendige medicin.

— Martha Beatriz Roque Cabello er meget kendt blandt de cubanske systemkritikere. I 2002 modtog hun prisen »Videnskabsfolk for menneskerettighederne« fra Det Videnskabelige Akademi i New York. For nylig blev hun af en række internationale organisationer udnævnt til »samvittighedsfange«, og siden 1980'erne har hun været medlem af det tværnationale radikale parti.

Har Kommissionen:

— kendskab til ovenstående, og i bekræftende fald, hvilke initiativer har den allerede taget, og i benægtende fald, hvilke initiativer agter den at tage over for de cubanske myndigheder med henblik på at få løsladt de 75 fanger og under alle omstændigheder for at opnå, at de sikres fængselsforhold, der overholder de grundlæggende menneskerettigheder?

— anmodet om, at fangerne, og i det mindste og øjeblikkelig Martha Beatriz Roque Cabello, kan få besøg af en europæisk delegation og enhver anden international organisation, der er kompetent hertil og derfor anerkendt, eller om og hvornår den agter at gøre dette?

Svar afgivet på Kommissionens vegne af Poul Nielson

(23. juli 2003)

Kommissionen følger nøje menneskerettighedssituationen i Cuba og den seneste fængsling af og domsafsigelse over 75 systemkritikere og uafhængige journalister i Cuba, herunder Martha Beatriz Roque, navnlig gennem EU's delegation i Havana.

Den seneste uhyrlige fængsling af systemkritikere, den uretfærdige rettergang og de vilkårlige domme, der er blevet afsagt over dem, har straks affødt en beslutsom reaktion fra EU. Kommissionen bakker fuldt ud op om de foranstaltninger, der er blevet truffet i den forbindelse.

EU har på det skarpeste fordømt disse fængslinger i to erklæringer, som blev offentliggjort henholdsvis den 26. marts 2003 og den 5. juni 2003, og som begge gange blev fulgt op af en formel démarche i Havana, hvori man opfordrede til øjeblikkelig løsladelse af samtlige politiske fanger. EU appellerede i sin erklæring og démarche af 5. juni 2003 til de cubanske myndigheder om, at fangerne i den mellemliggende tid ikke lider unødigt og ikke udsættes for umenneskelig behandling.

EU har vedtaget en række politiske sanktioner over for Cuba, blandt andet begrænsede besøg på højt niveau og en snarlig revurdering af EU's fælles holdning.

Kommissionen gav den 30. april 2003 udtryk for, at Cubas anmodning om at tiltræde Cotonou-aftalen burde udskydes, idet de seneste hændelser ikke er befordrende for et øget samarbejde mellem EU og Cuba. De cubanske myndigheder besluttede den 16. maj 2003 at trække deres anmodning om tiltrædelse af Cotonou-aftalen tilbage.

De cubanske myndigheder er således blevet gjort opmærksom på, at det er uacceptabelt at tilbageholde mennesker af politiske årsager, og at EU på det kraftigste opfordrer dem til at løslade alle fanger, som tilbageholdes på grund af deres overbevisning eller politiske aktivitet. I den sammenhæng vil vi naturligvis gøre de cubanske myndigheder opmærksom på Martha Beatriz Roques situation, og vi vil følge sagen nøje og fortsat udøve politisk pres på de cubanske myndigheder.